**Ministru kabineta noteikumu projekta**

**“Oficiālo elektronisko adrešu informācijas sistēmas noteikumi”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Oficiālo elektronisko adrešu informācijas sistēmas noteikumi” (turpmāk – noteikumu projekts) izstrādāts atbilstoši Oficiālās elektroniskās adreses likuma 7. panta trešajā daļā, 8. panta piektajā daļā, 11. panta ceturtajā daļā, 14. panta otrajā daļā, 16. panta otrajā daļā noteiktajiem deleģējumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Oficiālā elektroniskā adrese (turpmāk – E-adrese) kā valsts pārvaldē vienots risinājums tiek ieviests, lai elektroniskā vidē nodrošinātu garantētu, drošu un ērtu oficiālo saziņu starp valsts iestādēm un privātpersonām, tai skaitā, to nodrošinot vienotas sistēmas ietvaros. E-adreses risinājumu nodrošinās E-adrešu informācijas sistēma – E-adreses konta lietotājam droša un uzticama elektroniskās saziņas un elektronisko dokumentu aprites vide. E-adreses risinājuma 1. kārta tiks veidota uz Valsts pārvaldes pakalpojumu portāla Latvija.lv (turpmāk – portāls) klienta darba vietas un Valsts informācijas sistēmu savietotāja (turpmāk – VISS) bāzes.  Privātpersonai tiek radīta viena elektroniskā vide, kurā tā saņem visu viņai pienākošo korespondenci no valsts iestādēm, neatkarīgi no tā, kura valsts iestāde un kādā jautājumā vēlas sazināties ar privātpersonu, un neatkarīgi no tā, vai līdz šim šāda saziņa notika citas elektroniskās sistēmas ietvaros, vienlaikus nodrošinot analogu ierakstītai, pa pastu sūtītai vēstulei. Līdz ar to privātpersonai tiek radīta elektroniskā vide, kurā viņa var saņemt visu tai pienākušo korespondenci no valsts iestāžu puses, un privātpersonai nav nepieciešams ielogoties citās valsts informācijas sistēmās ar mērķi pārliecināties, vai viņai nav atsūtīts kāds dokuments. Aktivizējot E-adreses kontu, persona deklarē, ka saziņu ar iestādēm tā vēlas organizēt tikai elektroniskā veidā (E-adresē), līdz ar to iestādēm ir pienākums visu korespondenci (gan papīrā sūtīto, gan citās informācijas sistēmā esošo), sūtīt uz E-adresi. E-adreses sistēma ir koplietošanas risinājums, kas obligāti izmantojams oficiālajai paziņošanai elektroniskā vidē. Izņēmums ir norādīts Oficiālās elektroniskās adreses likuma 12.panta piektajā daļā, kas nosaka, ka Oficiālās elektroniskās adreses likumā paredzētā dokumentu sūtīšanas kārtība kriminālprocesā, civilprocesā, administratīvajā procesā, administratīvo pārkāpumu procesā un Satversmes tiesas procesā ir piemērojama tiktāl, ciktāl citos likumos nav noteikta cita dokumentu sūtīšanas kārtība.  E-adreses izmantošana būs obligāta valsts iestādēm, tiesību subjektiem, kas reģistrēti Uzņēmumu reģistra reģistros (turpmāk – reģistros) reģistrēts tiesību subjekts un rezerves karavīriem. Ja būs aktivizēts E-adreses konts, valsts iestādes un privātpersona varēs elektroniski sazināties un nosūtīt elektroniskos dokumentus, izmantojot E-adresi. Valsts iestādes turpmāk varēs elektroniski sazināties un nosūtīt elektroniskos dokumentus, izmantojot atbilstošu valsts informācijas sistēmu, vienlaikus nodrošinot saziņas un dokumenta pieejamību E-adreses kontā. Iedzīvotāju reģistrā reģistrētas fiziskas personas no 14 gadu vecuma un reģistros nereģistrētas personas (kas nav reģistrētas Uzņēmuma reģistra reģistros, bet ir reģistrētas Valsts ieņēmumu dienesta nodokļu maksātāju reģistrā) E-adresi varēs izmantot brīvprātīgi.  E-adrese sāks darboties no 2018. gada 1. jūnija, kad obligāti E-adrese jāsāk izmantot rezerves karavīriem un valsts iestādēm, izņemot tiesas, zvērinātus tiesu izpildītājus un maksātnespējas procesa administratorus. Tiesām, kas izskata civillietas, krimināllietas, administratīvās lietas un administratīvo pārkāpumu lietas, Latvijas Republikas Satversmes tiesai, kā arī zvērinātiem tiesu izpildītājiem un maksātnespējas procesa administratoriem E-adrese obligāti būs jāsāk izmantot no 2020. gada 1. janvāra. Reģistros reģistrēts tiesību subjekts E-adresi brīvprātīgi varēs izmantot vienu gadu no 2019. gada 1. janvāra līdz 31. decembrim, taču sākot ar 2020. gada 1. janvāri E-adreses lietošana reģistros reģistrētam tiesību subjektam būs obligāta sarakstei ar valsts iestādēm.  **Noteikumu projekta I. nodaļa** nosaka noteikumu projekta darbības jomu.  **Noteikumu projekta II. nodaļa** nosaka E-adrešu informācijas sistēmas drošības un tehniskās prasības. E-adrešu informācijas sistēma ir noteikta kā paaugstinātas drošības sistēma atbilstoši Ministru kabineta 2015.gada 28.jūlija noteikumiem Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” (turpmāk – MK noteikumi Nr.442) .  Šīs nodaļas būtība ir noteikt nosacījumu kopumu, lai E-adrešu informācijas sistēma būtu droša dokumentu apritei un drošības pārvaldība tiktu organizēta atbilstoši Latvijas nacionālajam standartam LVS:ISO/IEC 27001:2014L. Vienlaikus tiek norādīti arī E-adrešu informācijas sistēmas pārziņa pienākumi un tiesības, lai nodrošinātu E-adrešu informācijas sistēmas darbību. Savukārt E-adrešu informācijas sistēmas tehniskās prasības nosaka E-adreses konta piekļuves nosacījumus, kā arī prasības datu pārraides kanālam. E-adrešu informācijas sistēmas pieejamība darba dienās E-adrešu informācijas sistēmas pārziņa darba laikā tiek nodrošināta 99% mēnesī no E-adrešu informācijas sistēmas darbības laika, savukārt pārējā laikā – 97% mēnesī no E-adrešu informācijas sistēmas darbības laika. Informēšanai par E-adrešu informācijas sistēmas darbības plānotiem un neplānotiem pārtraukumiem paredzēts izmantot arī citus kanālus, ja E-adreses konts nebūs pieejams. Atbilstoši līdzšinējai Valsts reģionālās attīstības aģentūras (turpmāk – VRAA) praksei par e-pakalpojumu vai citu komponenšu darbības pārtraukumiem VRAA informē divos veidos:  1) privātpersonas tiek informētas izvietojot paziņojumu portālā www.latvija.lv, jo nav cita veida, kā sasniegt visas privātpersonas. Ja nebūs pieejams pats portāls, kas nodrošina daļu no E-adrešu informācijas sistēmas funkcionalitātes privātpersonām, privātpersona to konstatēs, mēģinot to atvērt.  2) Valsts iestādes tiks informētas izvietojot paziņojumu valsts un pašvaldību vienoto klientu apkalpošanas centru (turpmāk – VPVKAC) risinājumā. Ja nebūs pieejams pats risinājums, iestāde to konstatēs mēģinot piekļūt E-adreses kontam, kura darbību nodrošinās minētais portāls.  Vienlaikus jāņem vērā, ka E-adrešu informācijas sistēmas pārzinis konsultācijas sniegs tikai par E-adreses konta lietošanu portālā [www.latvija.lv](http://www.latvija.lv) un tīmekļa saskarnes valsts iestādes darbinieka darba vietas lietošanā. Konsultācijas netiks sniegtas par dokumentu vadības sistēmas vai citas informācijas sistēmas lietotāju atbalstu. E-adreses sistēma nodrošina elektronisko dokumentu un saziņas (turpmāk – ziņojumi) aizsardzību pret satura nemainīgumu, E-adreses konta lietotāja piekļuves kontroles mehānismu, kā arī auditācijas pierakstu veikšanu, lai E-adreses konta lietotājs vai E-adrešu informācijas sistēmas administrators (turpmāk – administrators), kas veicis kādas darbības E-adrešu informācijas sistēmā, nevar noliegt šādu darbību veikšanu faktu. Termins “iezīmes” šā noteikumu projekta izpratnē tiek lietots Ministru kabineta 2012.gada 24.jūlija instrukcijas Nr.9 “Kārtība, kādā notiek elektronisko dokumentu aprite Publiskās pārvaldes dokumentu pārvaldības sistēmu integrācijas vidē” izpratnē, un tas nozīmē, ka tiek veikta ziņojuma reģistrācija tam piešķirot unikālu identifikatoru un pievienojot informāciju, kas apliecina, ka ziņojuma saturs pēc tā reģistrācijas nav mainīts. Vienlaikus jāpiebilst, ka tiek nodrošināts, ka ziņojuma reģistrācijas fakts un pievienotā informācija pēc ziņojuma reģistrācijas tiek aizsargāti pret izmaiņām un tiek glabāti pastāvīgi bez apjoma ierobežojuma.  Piekļuve informācijai piekļuves kontroles mehānisma ietvaros – programmatūra satur kodu, kurš pārbauda lietotāja tiesības un realizē piekļuvi šo tiesību ietvaros. Šis kods ir sistēmas komponente. Piekļuve ārpus piekļuves kontroles mehānisma ietvariem – piekļuve informācijai, neizmantojot sistēmas programmatūru, bet izmantojot trešo pušu programmatūras rīkus, rezultātā piekļuve netiek kontrolēta ar sistēmas ietvariem.  Savukārt neidentificēta piekļuve ir piekļuve, izmantojot lietotājiem nepiesaistītus kontus (tehnoloģiskie, anonīmie, grupas) vai kontus, kuri netiek atsekoti līdz pieslēgušās personas identitātei un pieslēguma punktam.  Nesankcionēta piekļuve ir piekļuve, izmantojot citas personas identitāti vai pārkāpjot piešķirto tiesību ietvarus. Sistēma nevar identificēt vai novērst gadījumus, kad lietotāja identifikācijas līdzekļi tiek nelikumīgi iegūti (piemēram, uzzināta administratora parole, iegūta personas apliecība jeb eID karte ar kodiem). Līdz ar to šo aizsardzību nodrošina ar administratīvām procedūrām un kontrolēm, noteikumiem. Šis minētais noteikumu projekta punkts runā tieši par sistēmas darbībām nevis administratīvām darbībām.  E-adrešu informācijas sistēmas darbība balstās uz tādiem datu pārraides kanālu nosacījumiem kā personas datu šifrēšana, stipras šifrēšanas algoritmu un drošas atslēgas lietošana, šifrēšanas atslēgu pārvaldības procedūru nodrošināšana un aizsargāšana. Šo noteikumu projekta kontekstā ar šifrēšanu tiek saprasta šifrēta sakaru sesijas izveide SSL (*Secure Sockets Layer)* protokolā, kur lietotājam ir jāizvēlas tāda pārlūkprogrammas redakcija un tās uzstādījumi, kuri nerada drošības riskus. E-adreses likums paredz, ka E-adrešu informācijas sistēma būs pieejama izmantojot portālu (pārlūku) vai programmsaskarni. Pārlūka gadījumā visus datu pārraides kanāla šifrēšanas pienākumus veic E-adrešu informācijas sistēmas pārzinis un lietotāja vietā to izdara pats pārlūks (vai arī piekļuve vienkārši nenotiek), bet programmsaskarnes gadījumā to nodrošina abas puses kopīgi, kas veido šo “uzticības saiti” starp abām sistēmām (piemēram, E-adrešu informācijas sistēma un dokumentu vadības sistēma, kas tai pieslēdzas). Katras no “uzticības saites” abām pusēm rīcībā ir informācija, kas apliecina, ka tās sazinās tieši ar attiecīgo pusi un visa datu pārraide (ne konkrēti paši ziņojumi) ir šifrēta un lasāma tikai šīm abām pusēm. Šāds princips tiek izmantots jau eksistējošā dokumentu integrācijas vides (turpmāk – DIV) pieslēgumos un to ir plānots saglabāt.  Termins “stiprs šifrēšanas algoritms” atbilst terminam “strong cryptography”, kurš ir atzīts un lietots. Atslēgas drošība ir atkarība no konkrētajā laika brīdī pieejamiem tehnoloģiskajiem risinājumiem, kuri laika gaitā var mainīties. Ministru kabineta 2015.gada 28.jūlija noteikumi Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” nosaka, ka pirms izstrādes ir jāveic risku izvērtējums, - attiecīgi šajā risku izvērtējumā ir jāizvēlas konkrētajā laika brīdī par drošu atzīts risinājums. Aktuālais 2017.gada novērtējums [https://www.ria.ee/public/RIA/Cryptographic\_Algorithms\_ Lifecycle\_Report\_2016.pdf](https://www.ria.ee/public/RIA/Cryptographic_Algorithms_%20Lifecycle_Report_2016.pdf) norāda: (*As the standard choice for symmetric encryption, AES block cipher is recommended. In mid-term perspective (up to 10 years), all the standard key lengths (128, 192 and 256 bits) may be used. For long-term security (30-50 years), AES-256 is recommended. Camellia cipher can also be considered secure. However, RC4, DES and 3DES are obsolete and their usage should be terminated.*  *• In case of RSA and discrete-logarithm-based systems (like Diffie-Hellman key exchange, ElGamal and DSA), usage of 1024-bit keys should be stopped urgently. Existing deployments of 2048-bit keys may be continued for 5 years. New installations and installations requiring mid-term security should use at least 3072-bit keys.*  *• Usage of hash functions MD5 and SHA-1 should be discontinued as soon as possible. As replacements, SHA-2 and SHA-3 families of hash functions are recommended. New installations should avoid implementing SHA-224.*  *• After the NSA announcement about Suite B recommendation updates, the situation with elliptic key cryptosystems is unclear. We estimate that implementation of a practical quantum computer capable of breaking current asymmetric encryption systems is still more than 5 years away. Hence, using standard elliptic curves (like P-256 and P-384) is fine for at least this time period.)*  Līdz ar to noteikt konkrētu minimālo atslēgas garumu nav iespējams, jo situācija var mainīties.  Vienlaikus vēršam uzmanību, ka tādu terminu lietojums kā “stipri šifrēšanas algoritmi”, “drošas atslēgas” “pienācīgi aizsārgāts” u.tml. noteikts jau spēkā esošos Ministru kabineta 2014.gada 12.augusta noteikumos Nr.471 “Parakstu vākšanas tiešsaistes sistēmu drošības un tehniskās prasības”.  **Noteikumu projekta III. nodaļa** izvirza prasības par E-adrešu informācijas sistēmas programmsaskarni un tās izmantošanas prasībām. Piekļuve E-adreses kontam tiks nodrošināta trīs veidos: tīmekļa vietnē ([www.latvija.lv](http://www.latvija.lv)), VPVKAC funkcionalitātes sistēmā un programmsaskarnes veidā. Tiks paredzēts, ka programmsaskarnes varēs izmantot valsts iestāde un reģistros reģistrēts tiesību subjekts. Programmsaskarne ir Publiskās pārvaldes dokumentu pārvaldības sistēmu integrācijas vides programmsaskarne jeb DIV. DIV ir jau eksistējošs risinājums, kas nodrošina garantētu un aizsargātu dokumentu apriti starp valsts iestādēm. Detalizēta informācija pieejama VISS portālā, tīmekļa vietne:  [https://viss.gov.lv/lv/Informacijai/Dokumentacija/ Koplietosanas\_ komponentes/Dokumentu\_integracijas\_vide](https://viss.gov.lv/lv/Informacijai/Dokumentacija/%20Koplietosanas_%20komponentes/Dokumentu_integracijas_vide)  Ja noteiktas personas izmanto programmsaskarni piekļuvei E-adreses kontam, šīs personas ir atbildīgas par savas informācijas sistēmas drošības un tehnisko prasību, ziņojuma glabāšanu, kā arī normatīvo aktu par valsts informāciju sistēmu un informāciju tehnoloģiju drošību ievērošanu. Lai nodrošinātu efektīvu informācijas un komunikācijas tehnoloģijas pārvaldību, uzskatāms, ka programmsaskarnes izmantošana ir piekļuve – VISS infrastruktūrai un attiecīga VISS infrastruktūras pakalpojuma izmantošana. Koplietošanas pakalpojumu katalogā atbilstoši VRAA apstiprinātajiem iekšējiem noteikumiem (to pielikums) būs koplietošanas pakalpojums – “7. Publiskās pārvaldes dokumentu pārvaldības sistēmu integrācijas vide (DIV);”  Pieteikšanās process un izmantošanas nosacījumi visiem pakalpojumiem ir/tiks aprakstīti Koplietošanas pakalpojumu katalogā atbilstoši iekšējās kārtībā noteiktajiem principiem. Visiem pakalpojumiem kopīgās prasības (tādas, kā pieteikšanās veids, piekļuve infrastruktūrai, pārziņa un lietotāju reģistrācija un pārvaldība, atbildības) ir noteiktas iekšējos noteikumos, skatīt <https://viss.gov.lv/lv/Informacijai/koplietosanas-pakalpojumi>.  E-adrešu informācijas sistēmas pārzinis nav atbildīgs par iespējamajiem zaudējumiem trešajām personām vai par informācijas zudumiem, vai par datu nonākšanu pie trešajām personām, kas rodas valsts iestāžu un reģistros reģistrēta tiesību subjekta informācijas sistēmu darbību vai nedarbību dēļ.  Valsts iestādēm (pašvaldības, tiešās pārvaldes iestādes un neatkarīgās institūcijas), kurām nav dokumentu vadības sistēmas vai nav lietderīgi integrēt savu lietvedības vai biznesa sistēmu ar programmsaskarnēm, lai piekļūtu E-adreses kontam, varēs izmantot drošu attālinātas piekļuves lietotāja saskarni, kas būs pieejama, izmantojot VPVKAC funkcionalitāti. Šādā gadījumā valsts iestādei papildus izmaksas neradīsies. Ar risinājumu būs nodrošināts dokumentu, kas sūtīts izmantojot E-adresi, nepieciešamais minimālais apstrādes atbalsts. VPVKAC risinājumā pieslēgums E-adreses kontam tiks nodrošināts centralizēti un valsts iestādēm nebūs jāveic papildus ieguldījumi. Šo risinājumu attiecīgās iestādes (arī pašvaldības) varēs izmantot, lai piekļuvi E-adreses kontam nodrošinātu arī savām padotības iestādēm un kapitālsabiedrībām. VRAA un Ventspils pilsētas dome 2015. gada 17. augustā noslēdza vienošanos par grozījumiem 2013. gada 17. decembra Vienošanās Nr. 13-2/13/155 par pašvaldības informācijas tehnoloģiju kompetences centra uzturēšanu un izmaiņu veikšanu pašvaldības informācijas sistēmā, kas paredz veikt izmaiņas pašvaldības informācijas sistēmā VPVKAC datu apmaiņai caur VISS ar valsts pārvaldes institūcijām valsts pakalpojumu saņemšanai un pieprasīšanai. Ventspils pilsētas pašvaldības iestāde „Ventspils Digitālais centrs” 2015. gada 23. augustā noslēdza sadarbības līgumu Nr. 19.-19/2015/145 ar ministriju par vienoto klientu apkalpošanas centru sniegto pakalpojumu vadības sistēmas darbības nodrošināšanu reģionu un novadu nozīmes attīstības centros. VPVKAC savā darbā kopš 2015. gada pielieto pakalpojumu vadības sistēmu pakalpojumucentri.lv, kurā VPVKAC pašvaldības darbinieki reģistrē pakalpojumu pieteikumus un konsultācijas. Pakalpojumu vadības sistēmas uzturētājs ir Ventspils pilsētas pašvaldības iestāde “Ventspils Digitālais centrs”.  Saskaņā ar ikgadējiem Ministru kabineta noteikumiem par kārtību, kādā izmanto valsts budžeta dotāciju VPVKAC tīkla izveidei un darbības nodrošināšanai, t.sk., Ministru kabineta 31.01.2017. noteikumu Nr.54 “Kārtība, kādā izmanto 2017. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei” 1. pielikumu, Ventspils pilsētas domei ikgadēji piešķir valsts budžeta dotāciju pakalpojumu vadības sistēmas uzturēšanai. Papildus tam, lai nodrošinātu pakalpojumu vadības sistēmas savietošanu ar pašvaldību dokumentu vadības sistēmu, un ņemot vērā Ministru kabineta 17.11.2017. noteikumu Nr. 653 “Darbības programmas “Izaugsme un nodarbinātība” 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” prasības un 3. pielikumu, Ventspils Digitālais centrs īstenos projektu “Koplietošanas IKT resursu attīstība pašvaldību vajadzībām”. Projekta virsmērķis ir veicināt darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” sasniegšanu, paplašinot VPVKAC informācijas sistēmas atbalstu klientu apkalpošanas procesam VPVKAC, kā arī izveidojot pašvaldību IKT resursu koplietošanas platformu. Projektu plānots īstenot, ja tas atbildīs projektu iesniegumu vērtēšanas kritērijiem un Ministru kabineta 2015.gada 17.novembra noteikumos Nr. 653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” ietvertajiem nosacījumiem.  Vienlaikus jāņem vērā, ka saskaņā ar Ministru kabineta 2016.gada 10.februāra rīkojumu Nr.136 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā” IKT mērķarhitkerūtā tika iekļauts projekts “Publiskās pārvaldes informācijas un komunikāciju tehnoloģiju arhitektūras pārvaldības sistēma (PIKTAPS)” (25.11.2016 noslēgta vienošanās par Eiropas Savienības fonda projekta īstenošanu starp Ministriju un Centrālo finanšu un līgumu aģentūru par attiecīgā projekta īstenošanu). PIKTAPS projekta viens no mērķiem ir radīt publiskās pārvaldes institūcijām drošas elektroniskas piegādes iespējas, balstoties uz www.latvija.lv klientu darba vietas un DIV risinājumiem, un kā viens no projekta sadarbības partneris ir Ventspils pilsētas dome, kas paredz VPVKAC informācijas sistēmu pielāgošanu E-adreses risinājuma, lai nodrošinātu citu pašvaldību institūciju dokumentu aprites iespēju, izmantojot E-adresi. PIKTAPS tiek īstenots Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” pasākuma ietvaros.  Turklāt jāņem vērā, ka saskaņā ar Ministru kabineta 2016.gada 29. novembra protokollēmuma Nr. 65. 25.§ “Informatīvais ziņojums “Par valsts pārvaldes iestāžu gatavību oficiālās elektroniskās adreses ieviešanai” (turpmāk –Protokollēmums) 5. punktā noteikto uzdevumu apkopot informāciju par valsts iestāžu (tai skaitā pašvaldību) izvēlētajiem risinājumiem ziņojumu piegādei uz oficiālo elektronisko adresi (turpmāk – E-adresi), kā arī par valsts iestādes noteikto atbildīgo darbinieku (koordinatoru), lai nodrošinātu E-adreses ieviešanu, Ministrija veica apkopojumu par iestāžu sniegtajiem atbildēm un secināja, ka no 74 tiešās pārvaldes iestādes un neatkarīgām institūcijām, kas sniedza atbildes, ir norādījušas, ka iestādes darbinieka darba vietas izmantos 12 iestādes, savukārt no 97 pašvaldībām, kas sniedza atbildes ir norādījušas, ka iestādes darbinieka darba vietu (VRAA risinājumu) vai VPVKAC risinājumu izmantos 35 pašvaldības. Ņemot vērā, ka VPVKAC risinājums šobrīd jau šādu funkcionalitāti nodrošina, bet VRAA būtu nepieciešams būtisks budžeta ieguldījums šādas funkcionalitātes izstrādei, kā arī to, ka abu risinājumu funkcionalitāte potenciāli dublē viens otru, lai nodrošinātu efektīvu valsts budžeta līdzekļa izlietojumu, E-adreses risinājuma izstrādes posmā ir pieņemts lēmums, ka VPVKAC risinājums nodrošinās piekļuvi savam E-adreses kontam arī citām valsts iestādēm (piemēram, tiešās pārvaldes iestādēm vai atvasinātām personām), ne tikai pašvaldībām un to iestādēm.  Noteikumu projekta 12.punkts nosaka, ka kādas darbības tiek nodrošinātas, ja piekļuvei E-adreses kontam tiek izmantotos programmsaskarnes. Nav paredzēts, ka E-adrešu informācijas sistēmas pārzinis sūtīs uz lietotāju E-adresēm šo noteikumu projekta 5.punktā minēto informāciju par neplānotajiem pārtraukumiem, jo šādu informāciju visticamāk nevarēs nosūtīt paša minētā pārtraukuma dēļ, tādēļ tā tiks publicēta attiecīgajos portālos. Par plānotajiem pārtraukumiem būtu iespējams sūtīt informāciju tikai oficiālas sarakstes veidā (jo cits veids tehnoloģiski nav paredzēts ne esošajās komponentēs, ne arī klientu sistēmās), kad E-adrešu informācijas sistēmas pārzinis caur E-adresi sūta attiecīgo informāciju visiem E-adreses lietotājiem, kas izmanto programmsaskarni, tomēr VRAA nav pārliecības, kā tā varēs iegūt operatīvu informāciju par visiem programmsaskarnes izmantotājiem sistēmas pārtraukuma brīdī. Lai tas būtu iespējams, sistēmai būtu jāparedz attiecīgie pielāgojumi, kas šobrīd nav paredzēti.  Noteikumu projekta 6.4. apakšpunktā minēto informāciju faktiski šobrīd no DIV var iegūt, bet tā ir domāta saziņai starp sistēmām (ar saņēmēju ir jāsaprot sistēma, kas to interpretē lietotājam), kuras rezultāts ir, ka saņēmēja sistēma zina, ka ir atnācis jauns ziņojums, kam ir “jāiet” pakaļ. Tam, savukārt, ir sekas, ka lietotājs savā sistēmā ierauga šo jauno ziņojumu automātiski, neatkarīgi no lietotāja, tomēr realizācijas ērtums ir atkarīgs no konkrētās sistēmas (DVS) izstrādātāja. Vienlaikus valsts iestādēm, izmantojot piekļuvi E-adresei programmsaskarnes risinājumu, ir jānodrošina ziņojumu glabāšana iestāžu informācijas sistēmā. Sūtot ziņojumus uz E-adresi, izmantojot programmsaskarni, tie īslaicīgi uzglabājas E-adrešu informācijas sistēmā tik ilgi, kamēr informācijas sistēma, kura ir pieslēgusies ar programmsaskarni “atnāk” pakaļ ziņojumam uz E-adrešu informācijas sistēmu. Šobrīd indikatīvi ir plānots, ka šāds glabāšanas termiņš ir viens mēnesis, bet šis termiņš ir konfigurējums parametrs. Precīzs termiņš tiks noteikts programmsaskarnes izmantošanas kārtībā. Savukārt VPVKAC risinājums ziņojuma glabāšanu nodrošina atbilstoši noteikumu projektam. Šāds lēmums saistībā ar ziņojuma glabāšanu ir saistīts ar to, ka pēc iespējas jāefektivizē valsts pārvaldes informācijas tehnoloģijas risinājumi, neradot dublējošas funkcijas (pretējā gadījumā sanāktu, ka valsts pārvalde vienu ziņojumu uzglabā divās vietās (gan iestādē savā informācijas sistēmā, gan E-adrešu informācijas sistēmā), tāpēc tas ir saistīts arī vienotu arhitektūru un finansējuma lietderīgu izmantošanu). Oficiālās elektroniskās adreses likuma 13.panta pakalpojumu varēs izmantos privātpersonas, kas piekļūst E-adreses kontam caur portālu latvija.lv un valsts iestādes, kas E-adreses kontam piekļūst, izmantojot VPVKAC risinājumu. Šāds pakalpojums netiks nodrošināts tām iestādēm, kuras pieslēgsies ar programmsaskarni, jo uz iestādes informācijas sistēmu tiks nosūtīts pats ziņojums, līdz ar to šāds paziņojums ir atkarīgs no konkrētās informācijas sistēmas tehniskām iespējām. Uzmanība jāpievērš tam, ka noteikumu projekta prasības attiecināmas uz E-adrešu risinājumu, tiktāl, cik tas ir saistīts ar E-adrešu informāciju sistēmu, tāpēc, ja valsts iestādes izmantos programmsaskarni, papildus funkcionalitāte ir atkarīga no informācijas sistēmas iespējām.  Savukārt privātpersonām (fiziskai personai, reģistros nereģistrētai personai vai reģistros reģistrētam tiesību subjektam, kas neizmantos programmsaskarnes piekļuvi) piekļuve E-adreses konta tiks nodrošināta, izmantojot portāla funkcionalitāti.  **Noteikumu projekta IV. nodaļa** nosaka E-adreses izveides un tā konta aktivizēšanas kārtību, kā arī nosacījumus par E-adreses anulēšanu vai tā konta deaktivizāciju.  E-adrešu informācijas sistēmas pārzinis nodrošina iespēju elektroniski pieteikties E-adreses izveidei portālā, ievērojot, ka persona E-adreses izveidei izmanto kvalificētus personas elektroniskos līdzekļus, nodrošina papildus pārbaudi, vai persona ir dzīva un vai tā neatrodas apcietinātā statusā.  Šajā noteikumu projekta nodaļā ir noteiktas sistēmiskās pārbaudes, kas tiek veiktas, lai nodrošinātu iepriekš norādīto E-adreses izveidi, kā arī nodrošinātu aktuālu statusu par E-adresi Oficiālās elektroniskās adreses likumā noteiktajos gadījumos par E-adreses anulēšanu.  Savukārt automātiski E-adrese tiek izveidota un tās konts tiek aktivizēts valsts iestādei, reģistros reģistrētam tiesību subjektam.  Ja fiziska persona vienlaikus būs arī rezerves karavīrs vai reģistros nereģistrēta persona, E-adrešu informācijas sistēma izveidos vienu E-adresi un aktivizēs vienu E-adreses kontu. Šāds princips izvēlēts, jo, pirmkārt, no valsts iestādes puses nav lietderīgi atdalīt korespondentu vai sūtītais ziņojums ir kā fiziskai personai vai kā reģistros nereģistrētai personai (praksē pārsvarā tas netiek darīts). Otrkārt, tā kā visām trijām E-adreses konta lietotāju grupām ir viens identifikators (E-adrese) – personas kods, nav lietderīgi un vajadzības piešķirt citādu E-adreses elementu, jo tas var būtiski sarežģīs arī personas E-adreses kontu pārvaldību. Šo noteikumu projektā termins “fiziska persona” vienlaikus attiecas arī uz terminu “rezerves karavīrs” un “reģistros nereģistrētas personas”.  E-adreses konta lietotājs no attiecīgās portāla latvija.lv varēs nodot piekļuves tiesības citai personai, kas piekļūs lietotāja E-adreses konta saturam, izvēloties konkrēto tiesību apjomu. Tā kā Oficiālās elektroniskās adreses likuma anotācijas I nodaļas 2.sadaļā ir minēts, ka noteikumu līmenī ir jāizvērtē tiesību piešķiršanas apjoms vai ierobežojums, Vides aizsardzības un reģionālas attīstības ministrija (turpmāk – Ministrija) ir secinājusi, ka fiziskām personām ir jānodrošina tiesību nodošana pār savu E-adreses kontu citam E-adreses konta lietotāju tikai skatīšanās režīmā, jo E-adrese neregulē un nemaina dokumenta juridiskā spēka nozīmi, respektīvi, ar E-adresi nav iespējams nodrošināt pilnvarojuma tiesības, šādām darbībām fiziskai personai ir nepieciešama notariāli apstiprināta pilnvara. Savukārt reģistros reģistrēta tiesību subjektam būs iespējams norādīt citu fizisku personu, kurai būs iespēja apskatīt, sūtīt vai dzēst ziņojumus.  Ņemot vērā paredzamo lielo iestāžu deleģēto lietotāju skaitu, lai nodrošinātu administratīvo resursu efektīvu izmantošanu un maksimāli izmantotu “pašapkalpošanās” principus ir paredzams, ka iestādes vadītājs tiks identificēts ar kvalificētu elektroniskās identifikācijas līdzekli un autorizēts VPVKAC risinājumā automātiski ņemot vērā Uzņēmuma reģistra pieejamo informāciju (tiek sagaidīts, ka Uzņēmumu reģistrs šo informāciju nodrošinās starpsistēmu datu apmaiņas veidā) un līdz ar to varēs piekļūt iestādes E-adreses kontam. Autorizētajam iestādes vadītājam tajā pašā portālā būs arī iespēja veidot lietotājus, norādot nepieciešamos datus: vārds, uzvārds, personas kods, e-pasts, konkrētās tiesības, kurus tas varēs piereģistrēt tikai savai iestādei. Tā kā tiesību piešķiršana notiks E-adrešu informācijas sistēmas ietvaros, piešķirto tiesību glabāšana un apstrāde būs pieejama E-adrešu informācijas sistēmai izmantošanai. Izmantojot papildinātu esošu lietotāju pārvaldības risinājumu, kas jau šobrīd nodrošina iestāžu darbinieku autorizāciju, un iestādes vadītāja izveidotā lietotāju informācija un piešķirtās tiesības tiks izmantotas iestāžu darbinieku autorizācijai, ja iestādes darbinieks būs identificējies ar kvalificētu elektroniskās identifikācijas līdzekli. Ir paredzams, ka iestādes vadītājs varēs deleģēt lietotāju pārvaldību arī citam iestādes darbiniekam, kā arī noteikt savu aizvietotāju prombūtnes laikā.  E-adreses konta lietotājs, kuram E-adreses lietošana nav obligāta, var deaktivizēt savu E-adreses kontu, kas nozīmē, ka E-adreses konta lietotājs var piekļūt E-adreses konta saturam, taču jauni ziņojumi uz deaktivizēto E-adreses kontu vai no tā netiek sūtīti. Taču automātiski E-adreses konts tiek deaktivizēts, ja tiek saņemta pazīme, ka fiziska persona, kurai ir aktivizēts E-adreses konts, atrodas apcietinātās vai notiesātās personas statusā slēgtā vai daļēji slēgtā tipa cietumā un Ieslodzījuma vietu pārvalde šādas ziņas sniedz E-adrešu informācijas sistēmas pārzinim. Savukārt E-adresi anulē Oficiālās elektroniskās adreses noteiktajos gadījumos, vienlaikus ar E-adreses anulēšanu, E-adreses konts tiek deaktivizēts. Ja ir anulēta E-adrese, tās konta saturam var piekļūt attiecīgās E-adreses konta lietotāja tiesību un saistību pārņēmējs.  E-adreses konta lietotājam portālā latvija.lv ir iespēja sniegt informāciju par e-pasta adresi, ja viņš vēlas saņemt informatīvu paziņojumu par ziņojumu nosūtīšanu E-adreses kontā. E-adreses lietotājs būs pats atbildīgs par paziņojuma nesaņemšanu, ja paziņojuma saņemšanas pakalpojumā viņš būs norādījis neprecīzus vai nepareizus datus, kā rezultātā informatīvo paziņojumu nebūs iespējams nosūtīt, vai tas tiks nosūtīts uz nepareizu paziņojuma saņemšanas kanālu, kā arī, ja no E-adrešu informācijas sistēmas pārziņa neatkarīgu iemeslu dēļ (piemēram, personas e-pasta servera darbības traucējumu dēļ) nebūs iespējams nosūtīt paziņojumu.  Tiesisko pamatu personas datu apstrādei noteic Fizisko personu datu aizsardzības likuma 7.pants, saskaņā ar kuru datu subjekta piekrišana ir viens no tiesiskajiem pamatiem, lai apstrādātu personas datus. Oficiālās elektroniskās adreses likumā ir minēts tiesisko pamatu datu apstrādei, kā arī datu apstrādes mērķi (E-adreses izmantošanas pakalpojumam – tāpēc ir uzskatāms, ka E-adreses konta lietotājs izveidojot E-adresi, automātiski piekrīt fiziskās personas datu apstrādei E-adrešu informācijas sistēmā un ziņojumu saņemšanai no valsts iestādēm uz tās E-adreses kontu, līdz ar to atsevišķi piekrišanas princips noteikumu projektā nav jānosaka.  **Noteikumu projekta V. nodaļa** nosaka kārtību, kādā Pilsonības un migrācijas lietu pārvalde, Uzņēmumu reģistrs, Tiesu administrācija, un Ieslodzījumu vietas pārvalde, kuru rīcībā ir informācija par E-adreses konta lietotājiem, sniedz E-adrešu informācijas sistēmas pārzinim E-adreses izveidei nepieciešamo informāciju un sniedzamās informācijas apjomu, kā arī kārtību, kādā izveido E-adresi un aktivizē E-adreses kontu, kā arī par E-adreses katalogā esošo informāciju.  E-adrešu katalogā tiks iekļauta informācija par E-adreses elementu (identifikators), E-adreses konta lietotāja vārdu (vārdi), uzvārdu vai nosaukumu, E-adreses konta lietotāja veidu (fiziska persona, Uzņēmumu reģistra reģistros reģistrēts tiesību subjekts, valsts iestāde (ar apakšveidiem atbilstoši 2017.gada 1.jūnija grozījumos likuma “Par Latvijas Republikas Uzņēmumu reģistru” 1817.pantā minētajam iedalījumam) un E-adreses un tā konta statusus (E-adrese izveidota, anulēta, E-adreses konts aktivizēts, deaktivizēts).  Saskaņā ar Oficiālās elektroniskās adreses likumu valsts iestāžu (izņemot tiesām, kas izskata civillietas, krimināllietas, administratīvās lietas un administratīvo pārkāpumu lietas, kā arī zvērinātiem tiesu izpildītājiem un maksātnespējas procesa administratoriem) E-adreses konti ir jāaktivizē no 2018. gada 1. marta līdz 1. jūnijam. Lai to varētu īstenot, ir nepieciešams iegūt pamatinformāciju (datus) par visām valsts un pašvaldību iestādēm un citām E-adreses lietotāju grupām un privātpersonām, kurām jāaktivizē E-adreses konti un jānodrošina to aktualizēšana. E-adreses konti jāaktivizē un jāaktualizē pēc iespējas balstoties uz valsts informācijas sistēmās (reģistros) esošajiem datiem, datu apmaiņu veicot automātiski, lai nepieļautu situāciju, ka kādam E-adreses konta lietotājam (iestādei) nav izveidota E-adrese (vai slēgta), kā arī jānodrošina, lai piekļuve E-adreses kontam ir tikai paraksttiesīgajām personām vai to deleģētiem pārstāvjiem. 2017.gada 1.jūnija likuma grozījumu “Par Latvijas Republikas Uzņēmumu reģistru”” mērķis paredz izveidot jaunu publisku sarakstu (reģistru) – publisko personu un iestāžu sarakstu, kuru vestu Latvijas Republikas Uzņēmumu reģistrs. Tādējādi tiks nodrošināta vienota publisko personu un iestāžu uzskaite, kā rezultātā aktuālā informācija par publiskajā reģistrā iekļautajām publiskajām personām un iestādēm būtu pieejama vienuviet, tai skaitā tiks nodrošināta informācijas nodošana atbildīgajai valsts pārvaldes iestādei valsts finanšu un statistiskās informācijas kvalitātes nodrošināšanai.  Lai nodrošinātu informācijas iegūšanu par E-adreses konta lietotājiem, tiek nodrošināta informācijas iegūšana no Iedzīvotāju reģistra par fiziskām personām, no Uzņēmuma reģistra reģistriem par valsts iestādēm, reģistros reģistrētiem tiesību subjektiem un maksātnespējas procesa administratoriem, no Izpildu lietu reģistra par zvērinātiem tiesu izpildītājiem, izmantojot universālu E-adrešu informācijas sistēmas programmsaskarni.  Pilsonības un migrācijas lietu pārvaldes no Iedzīvotāju reģistra par fizisko personu sniedz šādas ziņas:  1) personas vārds (vārdi) uzvārds, kas fiziskai personai būs E-adreses konta lietotāja vārds, uzvārds;  2) personas kods, kas fiziskai personai būs E-adreses elements (identifikators). Vienlaikus Pilsonības un migrācijas lietu pārvalde nodrošina informāciju par iepriekšējo personas kodu, ja E-adreses konta lietotājam tas ir mainīts (Saskaņā ar 2015.gada 17.decemra grozījumiem Iedzīvotāju reģistra likuma Pārejas noteikumu 8.punktu, kas paredz iespēju lūgt, lai maina tai piešķirto personas kodu uz tādu personas kodu, kurā netiek norādīts dzimšanas datums), lai nodrošinātu E-adreses kontā pieejamo ziņojumu pieejamību;  3) personas dzimšanas datums, lai izpildītu Oficiālās elektroniskās adreses likuma 5. panta otrās daļas 1. punktā noteikto, ka oficiālo elektronisko adresi var izveidot fiziskai personai no 14 gadu vecuma;  4) personas miršanas fakta reģistrācijas datums, lai izpildītu Oficiālās elektroniskās adreses likuma 11. panta pirmās daļas 1. punktā noteikto, ka oficiālo elektronisko adrešu informācijas sistēmas pārzinis E-adresi anulē pēc fiziskās personas miršanas fakta reģistrācijas Iedzīvotāju reģistrā.  Uzņēmumu reģistrs par reģistros reģistrēto personu sniegs šādas ziņas:   1. No Uzņēmumu reģistra reģistriem:    1. tiesību subjektu nosaukums, kas būs E-adreses konta lietotāja nosaukums;    2. tiesību subjekta reģistrācijas numuru, kas tiesību subjekta būs E-adreses elements (identifikators);    3. ziņas par izslēgšanas faktu no Uzņēmumu reģistra, lai izpildītu Oficiālās elektroniskās adreses likuma 11. panta pirmās daļas 3. punktā noteikto, ka E-adrešu informācijas sistēmas pārzinis E-adresi anulē pēc reģistros reģistrēta tiesību subjekta izslēgšanas no Uzņēmumu reģistra;    4. lai nodrošinātu atbilstošu piekļuvi E-adreses konta lietotājam atbilstoši to tiesībām, par reģistros reģistrēta tiesību subjekta fiziskām personām, kuru attiecīgā reģistros reģistrēta tiesību subjekta un valsts iestādes (privātpersona, kurai deleģēts valsts pārvaldes uzdevums) pārstāvības tiesības ir fiksētas Uzņēmumu reģistrā – vārdu (vārdus), uzvārdu, personas kodu, pārstāvības tiesības;   Sniedzot informāciju par privātpersonu, kurai ir deleģēts valsts uzdevums vai maksātnespējas administratoru, Uzņēmumu reģistrs tehnoloģiski nodrošina, ka ir pievienota pazīme, ka tā ir valsts iestāde (pazīme no publisko personu un iestāžu saraksta). Šāda pazīme ir attiecināma arī uz datu nodošanu par zvērinātiem tiesu izpildītājiem.   1. No publisko personu un iestāžu saraksta (atbilstoši grozījumiem likumā “Par Latvijas Republikas Uzņēmumu reģistru” noteiktajam):    1. valsts iestādes nosaukumu, kas būs E-adreses konta lietotāja nosaukums;    2. valsts iestādes reģistrācijas numuru, kas valsts iestādei būs E-adreses elements (identifikators);    3. valsts iestādes veidi – atbilstoši grozījumiem likumā “Par Latvijas Republikas Uzņēmumu reģistru” 18.17pantā noteiktajam sadalījumam – 1)Latvijas Republikas Saeima un Valsts prezidenta kanceleja; 2) tiesas un prokuratūras; 3) tiešās pārvaldes iestādes; 4) atvasinātas publiskas personas;   5) pastarpinātas pārvaldes iestādes; 6) citas valsts institūcijas, kas nav padotas Ministru kabinetam.”   * 1. ziņas par reorganizācijas vai likvidācijas procesa pabeigšanu, ja ir izbeigta šīs iestādes darbība, lai izpildītu Oficiālās elektroniskās adreses likuma 11. panta pirmās daļas 2. punktā a)apakšpunktā noteikto, ka E-adrešu informācijas sistēmas pārzinis E-adresi anulē pēc tās reorganizācijas vai likvidācijas procesa pabeigšanas, ja ir izbeigta šīs iestādes darbība;   2. lai nodrošinātu atbilstošu piekļuvi E-adreses konta lietotājam atbilstoši to tiesībām, par valsts iestādes (tiešās pārvaldes iestādi, valsts institūciju, kas nav padota Ministru kabinetam, atvasinātu publisko personu un tās iestādi, tiesu iestādi, prokuratūru) vadītāju un amatpersonu, kas īsteno tās vispārējo administratīvo vadību – vārdu (vārdus), uzvārdu, personas kodu, amata nosaukums;  1. No Maksātnespējas reģistra:    1. maksātnespējas procesa administratora vārds (vārdi), uzvārds, kas būs E-adreses konta lietotāja vārds, uzvārds;    2. Maksātnespējas administrācijas piešķirto amata apliecības numuru, kas maksātnespējas administratoram būs E-adreses elements (identifikators);    3. ziņas par maksātnespējas procesa administratora sertifikāta anulēšanu, lai izpildītu Oficiālās elektroniskās adreses likuma 11. panta pirmās daļas 2. punktā c) apakšpunktā noteikto, ka E- adrešu informācijas sistēmas pārzinis E-adresi anulē pēc maksātnespējas procesa administratora sertifikāta anulēšanas.   Informācija par valsts iestādēm (tai skaitā, tiesu iestādēm) tiks iegūta saskaņā ar 2017.gada 1.jūnija pieņemtajiem grozījumiem likumā “par Latvijas Republikas Uzņēmumu reģistru” noteiktajai kārtībā. Šī likuma 18.19 pants nosaka kārtību, kādā ir izdarāma ieraksta pieteikšanā publisko personu un iestāžu sarakstā, ka arī izmaiņu paziņošanas (tai skaitā reorganizācijas gadījums) un šādu paziņojumu ieraksta izdarīšanas kārtību. Saskaņā ar Tieslietu ministrijas 2017.gada 21.aprīļa iesniegto vēstuli Saeimā “Par priekšlikumiem likumprojektam “Grozījumi likumā “Par Latvijas republikas Uzņēmumu reģistru” (Nr.128/Lp12) pirms trešā lasījuma”, ir norādīts, ka mūsdienu tehnoloģiju iespējas ļauj Uzņēmumu reģistram nodrošināt pakalpojumu, kura ietvaros būtu pieejamas jau citu iestāžu (piemēram, Valsts ieņēmumu dienesta) sniegtās ziņas par publisko personu vai iestādi un publiskās personas vai iestādes vadītājam tās būtu tikai jāpapildina ar iztrūkstošo informāciju par publisko personu vai iestādi (šobrīd apzinot iestādes, kuru rīcībā ir publisko personu iestāžu sarakstā ierakstāmās ziņas, secināts, ka pietiekami ir saņemt tikai Valsts ieņēmumu dienesta rīcībā esošo informāciju). Ņemot vērā, ka Uzņēmumu reģistrs līdz ar informācijas par publiskajām personām un to iestādēm pārņemšanu no Valsts ieņēmumu dienesta, uzturēs publisko personu un to iestāžu sarakstu, nodrošinās informācijas aktualizēšanas iespējas publisko personu un to iestāžu sarakstā, izmantojot Uzņēmumu reģistra pārziņā esošo speciālo tiešsaistes formu, nav nepieciešams dublēt attiecīgās ziņas Valsts ieņēmumu dienestā. Vienlaikus ņemot vērā, ka Uzņēmumu reģistra vestajam publisko personu un to iestāžu sarakstam nosakāma publiskā ticamība, tajā esošās ziņas nebūtu publicējamas pirms publiskās personas un iestādes nav tās aktualizējušas. Ievērojot minēto, Uzņēmumu reģistra pienākums nodrošināt publisko personu un iestāžu saraksta vešanu un ziņu pieejamību par tajā ierakstītajām publiskajām personām un iestādēm nosakāms līdz ar brīdi, kad iestādes būs aktualizējušas, papildinājušas ziņas, kuras Uzņēmumu reģistrs būs pārņēmis no Valsts ieņēmumu dienesta. Ņemot to vērā, secināms, ka līdz šim Valsts ieņēmumu dienestā rīcībā esošās ziņas tiks nosūtītas Uzņēmumu reģistram, bet ja ziņas nebūs, iestādes vadītājam būs jāiesniedz jauns pieteikums Uzņēmumu reģistrā. No minētā secināms, ka arī aktualizējot ziņas Uzņēmumu reģistra vestajā publisko personu un iestāžu sarakstā, šīs ziņas tiks pārņemtas arī E-adreses konta uzturētajam , tādējādi iestādes vadītājam (tajā skaita tiesu iestādēm) nebūs nepieciešams sniegt vēl papildu ziņas izmaiņu veikšanai E-adreses aktualizēšanai.  Tiesu administrācija par zvērinātiem tiesu izpildītajiem no Izpildu lietu reģistra sniedz šādas ziņas:   1. zvērināta tiesu izpildītāja vārds (vārdi), uzvārds, kas būs E-adreses konta lietotāja vārds, uzvārds; 2. zvērināta tiesu izpildītāja identifikatoru (reģistrācijas numuru), kas zvērinātam tiesu izpildītajam būs E-adreses elements (identifikators); 3. ziņas par zvērināta tiesu izpildītāja atbrīvošanu vai atcelšanu no amata, lai izpildītu Oficiālās elektroniskās adreses likuma 11. panta pirmās daļas 2. punktā b) apakšpunktā noteikto, ka E-adrešu informācijas sistēmas pārzinis E-adresi anulē pamatojoties uz tieslietu ministra rīkojumu par zvērināta tiesu izpildītāja atbrīvošanu vai atcelšanu no amata.   Ieslodzījumu vietu pārvalde no Ieslodzīto informācijas sistēmas sniedz ziņas par E-adreses konta lietotāju (fizisku personu), kura atrodas ieslodzījuma vietā, izņemot fizisko personu, kura brīvības atņemšanas sodu izcieš atklātajā cietumā, lai izpildītu Oficiālās elektroniskās adreses likuma 11. panta trešajā daļā noteikto, ka E-adreses kontu E-adrešu informācijas sistēmā fiziskajai personai deaktivizē uz laiku, kurā tā atrodas ieslodzījuma vietā, izņemot fizisko personu, kura brīvības atņemšanas sodu izcieš atklātajā cietumā.  Veicot šādu informācijas sniegšanu, noteikumu projektā ir noteikts, ka nav nepieciešams slēgt starpresoru vienošanos. Pirmkārt, Valsts pārvaldes iekārtas likuma 54.panta ceturtā daļa jau noteic, ka iestādes var slēgt starpresoru vienošanos, līdz ar to, neuzliekot obligātu pienākumu to darīt. Ar šo noteikumu projektu, tiek konkretizēta šādu prasību, ka nav nepieciešams slēgt starpresoru vienošanos, jo sadarbība tiks veikta saskaņā ar normatīvajiem aktiem par VISS izmantošanu. Otrkārt, piekļuve VISS infrastruktūrai un attiecīga VISS infrastruktūras pakalpojuma izmantošana ir/tiks aprakstīti Koplietošanas pakalpojumu katalogā atbilstoši iekšējā kārtībā noteiktajiem principiem. Visiem pakalpojumiem kopīgās prasības (tādas, kā pieteikšanās veids, piekļuve infrastruktūrai, pārziņa un lietotāju reģistrācija un pārvaldība, atbildības) ir noteiktas iekšējos noteikumos.  Skat. <https://viss.gov.lv/lv/Informacijai/koplietosanas-pakalpojumi>  Oficiālās elektroniskās adreses likuma 7. panta otrā daļā ir noteikts, ka rezerves karavīrs E-adresi izveido, izmantojot oficiālo elektronisko adrešu informācijas sistēmā pieejamos kvalificētus personas elektroniskās identifikācijas līdzekļus un elektroniski piesakoties Valsts pārvaldes pakalpojumu portālā www.latvija.lv. Interpretējot Oficiālās elektroniskās adreses likuma normas, ir secināms, ka šī likuma ietvarā rezerves karavīri tiek pielīdzināti fiziskām personām. Ņemot vērā šādu Oficiālās elektroniskās adreses likuma 7.panta otro daļu, kā arī to, ka šajā likumā ir noteikts, ka rezerves karavīriem ir obligāti jāizmanto E-adrese, ir secināms, ka rezerves karavīriem ir pašu atbildība obligāti izveidot E-adresi manuālā kārtībā (pašiem individuāli piesakoties). Līdz ar to rezerves karavīriem nav paredzēta automātiska E-adreses izveide vai E-adreses konta aktivizācija un E-adrešu informācijas sistēmai nav nepieciešama papildus informācija par rezerves karavīriem.  Vienlaikus vēršam uzmanību, lai nodrošinātu optimālu tehnisko risinājumu un lietotājam ērtu saziņas risinājumu, fiziskai personai, reģistros nereģistrētai personai un rezerves karavīram tiks izveidota viena E-adrese un viens E-adreses konts, kas nozīmē, ja iestāde arī fiziskai personai sūtīs ziņojumu ārpus rezerves karavīra darbības jomas, šis E-adreses konta lietotājs ziņojumu saņems vienā E-adreses kontā.  **Noteikumu projekta VI. nodaļa** nosaka ziņojumu glabāšanas termiņu. E-adrešu informācijas sistēmas nodrošina ziņojuma glabāšanu piecus gadus no ziņojuma piegādes E-adreses kontā, savukārt pastāvīgi tiek glabāta informācija par ziņojuma metadatiem, šis pats termiņš attiecas arī, ja tiek anulēta E-adrese vai deaktivizēta tās konts. E-adreses risinājumā ziņojumu glabāšanai nav apjoma ierobežošanu, līdz ar to noteikumos nav paredzēta E-adrešu informācijas sistēmas pārziņa rīcība, ja ziņojuma apjoms tiek pārsniegts. Ja dokumentu glabāšanai paredzētais laiks tiks pārsniegts, dokumenti no personas E-adreses konta tiks dzēsti, par to iepriekš paziņojot personai, jo privātpersonas privāto dokumentu glabāšana un arhivēšana nav valsts pārvaldes funkcija. E-adreses risinājums pieļauj arī pašam E-adreses konta lietotajam izdzēst viņam adresētos ziņojumus, ar nosacījumu, ka ziņojumus izdzēst nav iespējams, kuri nav izlasīti (atvērti). Vienlaikus šāda iespēja attiecībā uz reģistrā reģistrētiem tiesību subjektiem, kuriem ir koppārstāvības tiesības ar šo noteikumu projektu ir atļauta tikai pilnvarotai personai vai personai, kurai ir atsevišķas pārstāvības tiesības – tā iemesla dēļ, lai nodrošinātu visu koppārstāvībā iekļautajām personām iepazīties ar ziņojuma saturu, aizliedzot vienai personai bez citas personas piekrišanas patvaļīgi ziņojumu izdzēst. Portālā [www.latvija.lv](http://www.latvija.lv) jau šobrīd ir iespēja identificēties arī tām fiziskām personām, kuras reģistra reģistrētos tiesību subjektus ir tiesīgas pārstāvēt tikai kopīgi.  Oficiālās elektroniskās adreses likuma 2. un 3.pants nenosaka, ka E-adreses pieejamībai ir jābūt nepārtrauktai (sistēmai ir jābūt pieejamai, nepasakot likuma līmenī cik). Savukārt Oficiālās elektroniskās adreses likuma 15.panta 6.punkts nosaka E-adrešu informācijas sistēmas pārzinim informēt oficiālās elektroniskās adreses konta lietotāju par izmaiņām un pārtraukumiem informācijas sistēmu pieejamībā, līdz ar to likumdevējs ir noteicis iespēju, ka sistēma var būt nepieejama kādā laika intervālā, kas ir noteikta atbilstoši valsts informācijas sistēmu darbības prasībām.  Noteikumu projektā noteiktais nepieejamības procentuālais gadījumu apjoms (dīkstāves jēdziens ietver gan plānotās, gan arī neplānotās dīkstāves, līdz ar to 1% dīkstāvju darba laikā kopsummā atbilst 1 h 52 min, 3% dīkstāvju kopgarums ārpus darba laika – 16h, kur kopumā plānotajiem darbiem var rezervēt 2 x 6h (12h) (plānotie apkopes darbi un izmaiņu vadība (jauninājumi, tehniskie pārtraukumi kopēšanai) nepārsniedz dokumentu paziņošanas laiku E-adresē (saskaņā ar Ministru kabineta 14.02.2017 sēdes protokolu Nr.7, 28.§ “Par Ministru kabineta 2016.gada 5.janvāra sēdes protokollēmuma (prot. Nr.1 28.§) “Likumprojekts “Oficiālās elektroniskās adreses likums”” 11.3.1. un 11.3.2. apakšpunktā dotā uzdevuma atzīšanu par aktualitāti zaudējušu, kā rezultātā tiks veikti grozījumi Oficiālās elektroniskās adreses likumā – ar ko tiks noteikts, ka dokuments, kas paziņots uz oficiālās elektroniskās adreses kontu, uzskatāms par paziņotu otrajā darba dienā pēc tā nosūtīšanas (likumprojekts “Grozījumi Oficiālās elektroniskās adreses likumā” 22.06.2017. ir izsludināts Valsts sekretāru sanāksmē (VSS-697).  **Noteikumu projekta VII. nodaļā** ir noteikti E-adrešu informācijas sistēmas lietošanas nosacījumi, kas nosaka E-adreses konta lietotāja pienākumu informēt E-adrešu informācijas sistēmas pārzini par iespējamies drošības riskiem vai apdraudējumiem. Pats E-adreses konta lietotājs ir atbildīgs par ziņojuma saglabāšanu pirms dzēšanas, kā arī atbildīgs par visām veiktajām darbībām E-adreses kontā, kā arī E-adrešu informācijas sistēmas pārziņa pienākums būs informēt E-adreses konta lietotāju, kad tam adresētam dokumentam būs beidzies glabāšanas termiņš.  Ņemot vērā Ministru kabineta 2017. gada 24. janvāra noteikumu Nr. 25 “Grozījumi Ministru kabineta 2005. gada 28. jūnija noteikumos Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”” 14.5., 14.6. apakšpunktiem, kuros tiek atzīta par spēkā zaudējušu Ministru kabineta 2012. gada 24. jūlija instrukcija Nr. 9 “Kārtība, kādā notiek elektronisko dokumentu aprite Publiskās pārvaldes dokumentu pārvaldības sistēmu integrācijas vidē” (turpmāk – Instrukcija Nr. 9), taču ņemto vērā, ka E-adreses risinājumā tiks izmantots tas pats risinājums, kas minēts Instrukcijā Nr. 9, un lai iestādes, kas jau noslēgušas šīs instrukcijas ietvaros attiecīgo vienošanos, nebūtu masveidā jāizbeidz šāda vienošanās, ar šo noteikumu projektu šīs vienošanās tiek atzītas par spēkā zaudējušām ar 2018.gada 1.jūniju (ņemot vērā Oficiālās elektroniskās adreses likumā noteikto reālo E-adreses izmantošanas termiņu). |
| 3. | Projekta izstrādē iesaistītās institūcijas | VRAA |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātpersonas (fiziskās personas un privāto tiesību juridiskās personas), kā arī visas valsts iestādes Oficiālās elektroniskās adreses likuma izpratnē (valsts un pašvaldības institūcijas). |
| 2. | Tiesiskā regulējuma ietekme uz tautsaimniecību un administratīvo slogu | Izveidota droša, ātra, ērta un uzticama elektroniskā saziņa starp valsts pārvaldes iestādēm un privātpersonām, kā rezultātā iestādēm un privātpersonām tiek samazinātas izmaksas atbilstības prasību izpildei – tiek nodrošināta saziņa elektroniskā vidē, tādējādi samazinās personas iesaistīšanās papīra dokumentu sagatavošanā un nosūtīšanā. |
| 3. | Administratīvo izmaksu monetārs novērtējums | Sk. Oficiālās elektroniskās adreses likumā veikto aprēķinu |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2017.gadu | izmaiņas, salīdzinot ar kārtējo 2017.gadu | izmaiņas, salīdzinot ar kārtējo 2017.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X |  |  |  |  |
|  |  |  |  |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Oficiālās elektroniskās adreses likuma anotācijā iekļauts aprēķins par nepieciešamo finansējumu E-adreses ieviešanai. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Oficiālās elektroniskās adreses likuma anotācijā ir norādīti papildu nepieciešamā finansējuma aprēķini (finansiālā ietekme uz valsts budžetu) oficiālo elektronisko adrešu informācijas sistēmas ieviešanai un uzturēšanai. Ņemot vērā Oficiālās elektroniskās adreses likuma anotācijā un Ministru kabineta 2016. gada 29. novembra sēdes protokolā Nr. 65 (25.§) noteikto, ar kuru ir apstiprināts informatīvais ziņojums “Par valsts pārvaldes iestāžu gatavību oficiālās elektroniskās adreses ieviešanai”, jautājums par papildu valsts budžeta līdzekļu piešķiršanu Oficiālās elektroniskās adreses likumā paredzēto pasākumu izpildei (VRAA nepieciešamo finansējumu darbavietu uzturēšanai un darbinieku atlīdzībai) skatāms Ministru kabinetā likumprojekta “Par valsts budžetu 2018. gadam” un likumprojekta “Par vidēja termiņa budžeta ietvaru 2018., 2019. un 2020. gadam” sagatavošanas procesā vienlaikus ar visu ministriju un citu centrālo valsts iestāžu papildu finansējuma pieprasījumiem atbilstoši valsts budžeta finansiālajām iespējām.  E- adreses izmantošanu valsts iestādēs šobrīd plānots nodrošināt esošo administratīvo resursu ietvaros. Tiek prognozēts, ka E-adrešu informācijas sistēmai pilnvērtīgi darbojoties, tiks mazinātas un ar laiku novērstas pārklājošās investīcijas, efektīvi plānojot un salāgojot dokumentu aprites un pakalpojumu sniegšanas procesus, būs iespējams iegūt no sinerģijas ne vien uz atsevišķas iestādes vai vairāku viena resora iestāžu ieguldījumu, bet arī no ciešākas sadarbības pārresoru līmenī.  E-adreses risinājuma piekļuves progrmmsaskarne ir DIV, kas šobrīd ir eksistējošs risinājums. DIV nodrošinās integrāciju starp E-adresi un informācijas sistēmu. Ministru kabinets 2015.gada 3.novembrī pieņēma Informatīvo ziņojumu "Par Publiskās pārvaldes dokumentu pārvaldības sistēmu integrācijas vides darbību un visaptverošu ieviešanu valsts pārvaldē", kuru protokollēmuma 3.punkts nosaka, ka tiešās pārvaldes iestādēm, kuras nav pieslēgtas Publiskās pārvaldes dokumentu pārvaldības sistēmu integrācijas videi, līdz 2017.gada 1.septembrim pieteikties Publiskās pārvaldes dokumentu pārvaldības sistēmu integrācijas vides lietošanai un nodrošināt pieslēgumu minētai videi. Šāds pienākums iestādēm tika noteikts, lai laikus būtu gatavas E-adreses ieviešanā, kas nozīmē, ka tiešās pārvaldes iestādēm šī prasība ir jāizpilda obligāti. Līdz ar to DIV pieslēgums jau ir jānodrošina valsts budžeta ietvaros. Lai gan ir paredzamas izmaiņas minētajā saskarnē, tām nevajadzētu būt būtiskām attiecībā pret iestādi, kurai šāda integrācija ir veikta jau ar esošo risinājumu.  Šobrīd VRAA ir veikusi E-adreses realizācijas analīzi un ir atsevišķu tās izstrāžu sagatavošanas fāzē. E-adreses darbināšanas pamatā ir VISS koplietošanas komponente DIV un iestāžu dokumentu vadību sistēmu pieslēgšana E-adresei notiks, kā līdz šim, pieslēdzoties DIV, tomēr E-adreses vajadzībām ir paredzami pielāgojumi gan DIV tehniskajā dokumentācijā, kurus VRAA plāno izstrādāt un publicēt VISS portālā līdz 2017. gada oktobrim, gan pielāgojumi dokumentu vadību sistēmu funkcionalitātē, lai nodrošinātu korektu adresātu pārvaldību un darbības ar tiem. VRAA ir nosūtījis oficiālu vēstuli populārāk valsts pārvaldē izmantoto dokumentu vadības sistēmas izstrādātājiem, lai informētu par dokumentu vadības sistēmas pielāgojumu izstrādi E-adreses darbināšanai produkcijas vidē vajadzībām.  Dokumentu vadības sistēmu, kuru izstrādātāji apstiprinās pielāgojumu veikšanu, saraksts tiks publiskots VISS portālā, lai valsts iestādes varētu izvērtēt savas iespējas un paredzamos priekšdarbus E-adreses darbināšanai un izmantošanai atbilstoši Oficiālās elektroniskās adreses likumā noteiktam.  Vienlaikus Ministru kabineta 2015. gada 17. novembra noteikumu Nr. 653 “Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi” 37.punkts nosaka, ja projekta ietvaros tiek izveidota vai attīstīta informācijas sistēma, finansējuma saņēmējs nodrošina, ka projektā tiek paredzētas aktivitātes finansējuma saņēmēja un sadarbības partnera (ja attiecināms) sistēmas pieslēgšanai DIV, ja šāda pieslēguma vēl nav, lai nodrošinātu aizsargātu un garantētu elektronisko dokumentu apriti, kā arī priekšnosacījumus oficiālās elektroniskās adreses risinājuma ieviešanai. Ja sadarbības partneris ir pašvaldība, projekta ietvaros nodrošina vismaz to lietvedības sistēmu pieslēgšanu, ko lieto vairākas pašvaldības. Šāda prasība ir obligāta īstenojot Eiropas Savienības fondu informācijas un komunikācijas tehnoloģijas projektus. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministrijas tīmekļa vietnē [www.varam.gov.lv](http://www.varam.gov.lv) sadaļā “Normatīvo aktu projekti” 2017. gada 12. janvārī tika publicēts paziņojums par sabiedrības līdzdalības iespējām noteikumu projekta izstrādes procesā, līdz ar to ieinteresētajām personām ir iespēja izteikt viedokli un sniegt priekšlikumus. |
| 2. | Sabiedrības līdzdalība projekta izstrādē | Noteikumu projekts kopā ar sākotnējās ietekmes novērtējuma ziņojumu (anotāciju) 2017. gada 12. janvārī ievietots Ministrijas tīmekļa vietnē [www.varam.gov.lv](http://www.varam.gov.lv) sadaļā “Sabiedrības līdzdalība”, aicinot sabiedrību izteikt savu viedokli, iesniedzot ministrijai priekšlikumus rakstiskā veidā. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas, VRAA, visas valsts pārvaldes iestādes (valsts un pašvaldības iestādes). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Paplašināsies VRAA uzdevumi, jo tā nodrošinās oficiālās E-adreses uzturēšanu un attīstību. Tiks izveidotas papildu 5 amata vietas. |
| 3. | Cita informācija | Nav. |

Anotācijas IV, V sadaļa – projekts šo jomu neskar.

Vides aizsardzības un

reģionālās attīstības ministrs K.Gerhards

Vides aizsardzības un

reģionālās attīstības ministrijas valsts sekretārs R.Muciņš

Gaile, 67026546

[inese.gaile@varam.gov.lv](mailto:inese.gaile@varam.gov.lv)